DA Den Europæiske Unions Tidende C 99/20

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 99/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»KRČKO MASLINOVO ULJE«

EU-nr.: HR-PDO-0005-01345 – 19.6.2015

BOB ( X ) BGB ( )

1. Betegnelse

»Krčko maslinovo ulje«

2. Medlemsstat eller tredjeland

Kroatien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

»Krčko maslinovo ulje« er en ekstra jomfruolivenolie, som udvindes direkte af oliventræets frugter udelukkende ved mekaniske processer.

Ved markedsføringen skal »Krčko maslinovo ulje« besidde følgende

— fysisk-kemiske egenskaber: — indhold af frie fedtsyrer: ≤ 0,50 % — peroxidtal: ≤ 8,0 mmol O2/kg — specifik ekstinktion i UV-lys: K270 ≤ 0,20, K232 ≤ 2,25.

— organoleptiske egenskaber: — aroma: friske oliven, frugt og blade/græs (medianværdi ≥ 1,0) — smag: sunde og friske oliven med en bitterhed og skarphed, der har følgende værdier: bitterhed: medianværdi ≥ 2,0; skarphed: medianværdi ≥ 2,0.

3.3. Foder (kun for produkter af animalsk oprindelse) og råvarer (kun for forarbejdede produkter)

»Krčko maslinovo ulje« fremstilles af følgende olivensorter, der er hjemmehørende på Krk: »debela«, »naška«, »rošulja« og »slatka«, som er hjemmehørende på Krk, og som sammen eller hver for sig skal udgøre mindst 80 % af olivenolien. Sorter, der findes i det afgrænsede geografiske område, som er nævnt i punkt 4, kan også anvendes til fremstillingen af »Krčko maslinovo ulje«, men de må ikke udgøre mere end 20 % af olivenolien, og denne andel på 20 % må ikke have en væsentlig indflydelse på produktets kvalitet.

Beskrivelse af olivensorterne:

»Debela« (synonymer: »lošinjka«, »krčka krupna«) Frugten er stor og meget kødfuld. Frugtens gennemsnitsvægt er 4,6 g. Olien udgør 20 % heraf. Sorten er modstandsdygtig over for vind, tørke og kulde. Den anvendes til udvinding af olivenolie, men kan også serveres som spiseoliven.

»Naška« (synonym: »drobnica«) Frugten er rund og aflang, og den vejer i gennemsnit 2 g. Den anvendes til udvinding af olivenolie, og op til 19 % af den består af olie. Den giver et regelmæssigt udbytte og fungerer som bestøver for andre olivensorter. Den er følsom over for kulde og bora-vinden.

»Rošulja« Frugten er mellemstor og rund. Den har en gennemsnitsvægt på 3,2 g, og i gennemsnit består 19,4 % af den af olie. Den er følsom over for bora-vinden.

»Slatka« (synonym: »plominka«) Frugten er kødfuld og konisk, og den vejer i gennemsnit 2,8 g. Olien udgør 16 % af frugten. Den giver et stort udbytte, og frugten anvendes til olieudvinding og som fødevare. Den er modstandsdygtig over for kulde og frost.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af »Krčko maslinovo ulje« skal finde sted inden for det geografiske område, der henvises til i punkt 4.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

»Krčko maslinovo ulje« skal emballeres i det geografiske område, der er nævnt i punkt 4. Dette gør det meget lettere at foretage sporbarhedskontroller, da disse ville være vanskeligere at foretage uden for produktionsområdet, og at bevare kvaliteten, da en transport kunne bringe denne i fare. »Krčko maslinovo ulje« er følsom over for ydre påvirkninger (lys, temperatur og luft), og enhver unødig transport og emballering uden for produktionsområdet kan have en negativ effekt på oliens fysisk-kemiske og organoleptiske egenskaber. »Krčko maslinovo ulje« kan tappes i beholdere på 100 ml, 250 ml, 500 ml, 750 ml eller 1 l.

3.6. Særlige regler for mærkning af det produkt, som den registrerede betegnelse henviser til

Brug af navnet på en landbrugsbedrift, angivelse af dens specifikke beliggenhed, angivelse af toponymer og angivelse af emballering på landbrugsbedriften eller en sammenslutning af landbrugsbedrifter beliggende inden for produktionsområdet er kun tilladt, hvis produktet udelukkende stammer fra oliven, der er dyrket i den eller de pågældende landbrugsbedrift(er)s olivenlunde, dvs. olivenlunde beliggende i det afgrænsede geografiske område nævnt i punkt 4.

Ved markedsføring af produktet med en hvilken som helst type emballage skal mærkningen indeholde navnet »Krčko maslinovo ulje« og skal tydeligt kunne skelnes fra alle andre påskrifter som følge af bogstavernes størrelse, type og farve (typografi).

Emballagen skal også indeholde et logo. Logoet kan ses i figur 1.

Figur 1

Logo for »Krčko maslinovo ulje«

Alle brugere af betegnelsen, som markedsfører produktet i overensstemmelse med specifikationerne, har ret til at anvende logoet på samme vilkår.

4. Kort angivelse af det geografiske områdes afgrænsning

Produktionen af »Krčko maslinovo ulje« finder udelukkende sted på øen Krk og de mindre øer, der ligger inden for de administrative grænser af følgende lokale selvstyrende enheder på øen: byen Krk og kommunerne Baška, Vrbnik, Punat, Dobrinj, Malinska-Dubašnica og Omišalj.

5. Tilknytning til det geografiske område

Terrænforholdene på øen Krk har alle De Dinariske Alpers karakteristika i kyst- og øbæltet, hvilket har bidraget til olivendyrkningens udvikling. Jordoverfladen på øen er meget forskelligartet og betegnes almindeligvis som »menneskeskabt jord«, hvilket skal forstås som regosol under olivenlunde, vinmarker og frugtplantager.

Et af øen Krks særlige kendetegn er den udprægede stengrund i olivenlundene. Dette udelukker brugen af landbrugsmaskiner, og derfor bliver næsten alle opgaver, lige fra bearbejdningen af jorden til olivenhøsten, udført manuelt.

De små lodder af agerjord er opstået som et resultat af Krk-landbrugernes møjsommelige arbejde. De overskydende sten lægges i adskillige bunker, og olivendyrkerne bruger dem til at bygge stenmure. Den mest værdifulde landbrugsjord er regosol, der stammer fra lag af flysch, og den mest dominerende jord er brun jord, der stammer fra kalksten og dolomit, og som har et varierende, men oftest højt indhold af sten. Mange olivenlunde er plantet på subtropisk rødjord, hvoraf de fleste har udviklet sig fra ren kalksten. Nogle af olivenlundene vokser også på stenet jord, der oftest indeholder brun skeletjord og subtropisk rødjord. Oliventræer kan først plantes i sådanne områder efter fjernelse og inddeling af stenene, indhegning med stenmure, anlæggelse af terrasser og tilførsel af frugtbar jord. Således blev der skabt særskilte små jordlodder (som gik under navnet »kazetice« eller »škrape«, og som i folkemunde blev kaldt for »škatule« eller »particele«), hvor oliventræer blev plantet.

Den gennemsnitlige årlige lufttemperatur på øen Krk er 14,16 °C. Årets varmeste måneder er fra maj til september. Den gennemsnitlige lufttemperatur om sommeren er 22,8 °C. Årets koldeste måneder er december, januar og februar. I disse måneder kan temperaturen falde til under 0 °C. Den koldeste måned er januar, og den varmeste er juli.

De væsentligste vinde er boraen, jugoen (sciroccoen) og mistralen. Jugoen er en vigtig vind, som sikrer, at oliventræerne får tilstrækkelig fugtighed.

Nedbøren er ikke ligeligt fordelt, men falder mest i efteråret og mindst om sommeren. Den gennemsnitlige nedbør i og omkring byen Krk ligger mellem 1 070 mm og 1 090 mm. I særlige områder (mikroklimaer) er nedbøren pr. kvadratmeter ca. 10-20 % højere eller lavere.

Nedbøren falder som sne gennemsnitligt tre dage om året, men sneen bliver kun liggende i gennemsnitligt én dag om året.

De forskellige hjemmehørende olivensorter på Krk – »naška«, »debela«, »rošulja« og »slatka« — giver »Krčko maslinovo ulje« et ekstra særpræg, eftersom de er modstandsdygtige over for lave temperaturer. Olivendyrkerne på Krk har i løbet af flere hundrede år udvalgt de sorter, der var mest velegnede til området.

Sorten »debela« er modstandsdygtig over for vind, tørke og kulde og giver et stort olieudbytte. »Naška« er også olieholdig og er en god bestøver for andre sorter. »Rošulja«-oliven har et højt olieindhold og giver olie af usædvanlig god kvalitet. »Slatka«-oliven er til gengæld modstandsdygtige over for kulde og frost.

En analyse af det alifatiske kulbrinteindhold i olivensorterne fra øen Krk viste, at sammensætningen af den alifatiske kulbrintefraktion i »naška«-sorten er fuldstændigt forskellig fra sammensætningen i andre sorter fra øen Krk. Det særligt interessante er, at denne sammensætning er en helt anden end alle kendte eksempler, der er nævnt i litteraturen. Den alifatiske kulbrinteprofil for »naška«-sorten svarer til profilen for den spanske »empeltre«-sort. Denne faktor kunne også tjene som bevis for oliens oprindelse.

»Krčko maslinovo ulje« er kendetegnet ved en dominerende aroma af oliven, frugt og blade/græs, der stammer fra dens store indhold af flygtige forbindelser, som afrunder oliens sensoriske profil.

Skarpheden og bitterheden (bitterhed: medianværdi ≥ 2,0; skarphed: medianværdi ≥ 2,0) er nogle af de positive egenskaber ved »Krčko maslinovo ulje«. De er en konsekvens af oliens høje indhold af polyfenoler, som også giver den antioxidantegenskaber og beskytter den mod at tage skade som følge af oxidering. Olivendyrkerne har direkte indflydelse på egenskaberne ved »Krčko maslinovo ulje«, navnlig ved at have fokus på høstperioderne og på forarbejdningshastigheden og -metoden. Høst på et tidligt tidspunkt i olivenenes modningsproces og en hurtig forarbejdning har en direkte effekt på indholdet af polyfenoler og på oliens bitterhed og skarphed, hvor medianværdierne er større end eller lig med 2. Tidligere høstperioder og en hurtig forarbejdning medfører også en lav andel af frie fedtsyrer (under 0,5 %) og et lavt peroxidtal (under 8 mmol).

Krk er Kroatiens nordligste ø og er det sted i Middelhavsområdet, hvor den kontinentale indflydelse på klimaforholdene er mest udtalt. Det er et velkendt faktum, at oliven dyrket i sådanne områder giver olie, som har et højt indhold af oliesyre og polyfenoler. De beskytter »Krčko maslinovo ulje« mod at tage skade og gør olien frisk og aromatisk.

Kolde vintre (hvor der endda kan være sne), varme og tørre somre og det barske terræn medfører biologisk stress, som olivenene reagerer på ved at danne sekundære metabolitter såsom polyfenoler, som er værdifulde forbindelser, der giver »Krčko maslinovo ulje« sit særpræg.

Den gensidige påvirkning mellem lokale miljøfaktorer, hjemmehørende sorter, menneskelige faktorer og traditioner for oliven- og olivenolieproduktion giver det produkt, der hedder »Krčko maslinovo ulje«, nogle egenskaber, som er unikke for øen Krk.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

http://www.mps.hr/UserDocsImages/HRANA/KRCKO%20MASLINOVO%20ULJE/Specifikacija%20proizvoda-%20KRČKO%20MASLINOVO%20ULJE.pdf

(1) EUT L 343 af 14.12.2012, s. 1.